### NN 126/2022 (28.10.2022.), Odluka o lokalnim porezima Općine Udbina

Općina Udbina

1929

Na temelju članka 20. stavka 1. i članka 42. Zakona o lokalnim porezima (»Narodne novine« broj 115/16 i 101/17) i članka 31. Statuta Općine Udbina (»Županijski glasnik Ličko-senjske županije« br. 3/21), Općinsko vijeće Općine Udbina na devetoj (9.) redovnoj sjednici održanoj 11. listopada 2022. godine donosi

ODLUKU

O LOKALNIM POREZIMA OPĆINE UDBINA

I. OPĆE ODREDBE

Članak 1.

Ovom se Odlukom propisuju vrste poreza koji pripadaju Općini Udbina te njihove stope, visine i nadležno porezno tijelo za utvrđivanje i naplatu poreza.

II. VRSTE LOKALNIH POREZA

Članak 2.

Općini pripadaju sljedeći lokalni porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 5 %.

2. Porez na potrošnju

Članak 4.

Porez na potrošnju plaća se po stopi od 3 %.

3. Porez na kuće za odmor

Članak 5.

Porez na kuće za odmor na području općine Udbina plaća se godišnje, u visini od 5,00 kn/m² korisne površine kuće za odmor.

4. Porez na korištenje javnih površina

Članak 6.

Javnim površinama u smislu ove odluke smatraju se javne površine u općoj uporabi, koje se razlikuju prema namjeni:

1. javne prometne površine: ulice, ceste, trgovi, pločnici, javni prolazi, parkirališta, nogostupi, stajališta javnog prometa, biciklističke i pješačke staze, šetališta i slične površine,

2. javne zelene površine: parkovi, drvoredi, živice, cvjetnjaci, travnjaci, skupina stabala ili pojedinačna stabla, dječja igrališta s pripadajućom opremom, rekreacijske površine, zelene površine uz ceste i ulice u naselju i slične zelene površine,

3. ostale javne površine i objekti namijenjeni javnim priredbama, tržnice na malo i slične javne površine.

Članak 7.

Utvrđuju se sljedeće zone za obračun poreza na javne površine:

– Zona I: naselje Udbina,

– Zona II: naselje Podudbina i javne površine uz magistralnu cestu.

Ako u ovoj Odluci nje izrijekom navedeno da se porez na javne površine plaća za pojedinu zonu, smatrat će se da se određeni iznos poreza na javnu površinu plaća u navedenom iznosu za sve zone.

Članak 8.

Visina poreza na korištenje javnih površina utvrđuje se prema zonama i namjeni korištenja javne površine kako slijedi:

1. Za postavljanje ugostiteljske i slastičarske terase, te za postavljanje kioska ugostiteljske namjene po m² zauzete javne površine mjesečno:

Zona I – 15,00 kn/m²

Zona II – 10,00 kn/m²

2. Za postavljanje kioska trgovačke namjene po m² zauzete javne površine mjesečno:

Zona I – 10,00 kn/m²

Zona II – 7,00 kn/m²

3. Za postavljanje štandova, stolova i sličnih predmeta namijenjenih za prodaju trgovačke robe, hrane, pića i slično po m² zauzete javne površine dnevno:

Zona I – 10,00 kn/m²

Zona II – 7,00 kn/m²

4. Za postavljanje zabavnih radnji (cirkus, lunapark i sl.) po m² zauzete javne površine dnevno:

Zona I – 1,00 kn/m²

Zona II – 0,50 kn/m²

5. Za postavljanje reklamnih panoa i tabli 15,00 kn/m² površine reklame ili panoa mjesečno.

6. Za odlaganje građevinskog, ogrjevnog i drugog materijala u većim količinama kod obavljanja poslovne djelatnosti – 0,50 kn/m² dnevno.

Visina poreza za korištenje javnih površina u vrijeme održavanja proslava i manifestacija utvrđuje se kako slijedi:

1. Za postavljanje ugostiteljske i slastičarske terase, te za postavljanje kioska ugostiteljske namjene po m² zauzete javne površine dnevno:

Zona I – 30,00 kn

Zona II – 25,00 kn

2. Za postavljanje štandova, stolova i sličnih predmeta namijenjenih za prodaju trgovačke robe, suvenira i slično po m² zauzete javne površine dnevno:

Zona I – 20,00 kn

Zona II- 15,00 kn.

Članak 9.

Porez na mjesečno korištenje javnih površina plaća se do 15. u mjesecu za tekući mjesec.

Porez za dnevno korištenje javnih površina plaća se unaprijed prilikom podnošenja zahtjeva za izdavanje odobrenja za korištenje javne površine.

Članak 10.

Od plaćanja poreza na korištenje javnih površina mogu se osloboditi organizatori humanitarnih, kulturnih, sportskih, prosvjetno-edukativnih te ostalih manifestacija koje su u interesu promocije Općine.

Odluku o oslobađanju od plaćanja poreza na korištenje javnih površina donosi općinski načelnik.

III. NADLEŽNOST I PRIMJENE PROPISA

Članak 11.

Poslove utvrđivanja, evidentiranja, nadzora, naplate i ovrhe radi naplate poreza iz članka 2. stavka 1. točke 2. i 3. ove Odluke za Općinu Udbina obavlja Ministarstvo financija, Porezna uprava.

Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima, da naknadu koja pripada Ministarstvu financija, Poreznoj upravi, u iznosu od 5 % od ukupno naplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. stavka 1. točke 4. ove Odluke obavlja Jedinstveni upravni odjel Općine Udbina.

IV. PRIJELAZNE I ZAVRŠNE ODREDBE

Članak 12.

Na utvrđivanje, naplatu, povrat poreza, žalbeni postupak, zastaru i prekršajni postupak primjenjuju se odredbe zakona kojim je uređen opći porezni postupak, osim ako je Zakonom o porezu na dohodak i Zakonom o lokalnim porezima drugačije određeno u kojem slučaju se primjenjuju odredbe tih zakona u postupcima utvrđivanja i naplate općinskih poreza.

Članak 13.

Postupci utvrđivanja i naplate poreza započeti do dana stupanja na snagu ove Odluke, dovršit će se po Odluci o lokalnim porezima Općine Udbina (»Županijski glasnik Ličko-senjske županije« broj 32/17 i 23/19).

Članak 14.

Stupanjem na snagu ove Odluke prestaje važiti Odluka o lokalnim porezima Općine Udbina (»Županijski glasnik Ličko-senjske županije« broj 32/17 i 23/19).

Članak 15.

Ova Odluka objavit će se u »Narodnim novinama« i »Županijskom glasniku Ličko-senjske županije«, a stupa na snagu 1. siječnja 2023. godine, osim odredbe članka 3. koja stupa na snagu prvoga dana u mjesecu nakon mjeseca objave u »Narodnim novinama«.

Klasa: 410-04/22-01/01
 Urbroj: 2125-12-03-22-8
 Udbina, 11. listopada 2022.

Predsjednik Općinskog vijeća
 Slobodan Bjelobaba, v. r.